Man gou aangekeer ná Roedtan-plaasmoordNico Janse van Rensburg (Foto: Facebook) ŉ 33-jarige man is in hegtenis geneem in verband met die moord op Nico (Nicci) Janse van Rensburg (35), ŉ boer van Roedtan in Limpopo. Maroela Media het vroeër berig Janse van Rensburg is Vrydag tydens ŉ plaasaanval doodgeskiet. Sy lewensmaat, Veronica (Katryn) Grobler en ŉ 15-jarige seun wat saam met hulle op die plaas gewoon het, is vasgebind. ŉ Huishulp het eers die volgende oggend op hulle afgekom. Brig. Motlafela Mojapelo, woordvoerder van die polisie, het Sondag in ŉ verklaring gesê ŉ verdagte is Saterdag in hegtenis geneem. “Vyf mans wat in ŉ wit Toyota Corolla gery het met ŉ onbekende nommerplaat, het Vrydag omstreeks 18:00 op die plaas Derdekraal aangekom onder voorwendsel dat hulle melk wil koop.” Een van die verdagtes het die 15-jarige seun in die plaashuis ingedwing. Die vier oorblywende mans het Janse van Rensburg en sy meisie ingewag om van die dorp af huis toe te kom. Met hul aankoms is hulle deur die vier verdagtes met vuurwapens oorval. “Die verdagtes het die vrou en seun met kabelbinders vasgebind en geld geëis. Hulle het die boer se vuurwapen by hom afgeneem en hom met ŉ ysterpyp geslaan. Hulle het hom gedwing om die kluis se sleutels te oorhandig.” In die proses het die verdagtes Janse van Rensburg doodgeskiet. Die vermeende aanvallers het ŉ jaggeweer uit die kluis gebuit en selfone, ŉ skootrekenaar en ander waardevolle besittings gesteel voor hulle met die Toyota Corolla gevlug het. Die provinsiale polisiekommissaris, lt.genl. Thembi Hadebe, het opdrag gegee dat ŉ span speurders die verdagtes moet opspoor. ŉ Wit Toyota Corolla, wat pas by die beskrywing van die een wat deur die verdagtes gebruik is, is by Moletji in die Seshego-polisiëringsgebied opgemerk. Die voertuig, met een insittende, is voorgekeer en deursoek. Beamptes het beslag gelê op twee 9 mm-pistoolmagasyne, 30 patrone, en 9 mm-dubbelmagasyne. Die man is dadelik in hegtenis geneem. “Ek loof die span vir hierdie inhegtenisneming en doen ŉ verdere beroep op ons gemeenskappe om waardevolle inligting oor die oorblywende verdagtes te verskaf,” het Hadebe bygevoeg. Die verdagte sal binnekort in die landdroshof in Mookgophong (Naboomspruit) verskyn op aanklag van moord, huisroof en die onwettige besit van ammunisie. Maroela Media verneem die 15-jarige se pa is in 2018 agt keer met ŉ mes gesteek tydens ŉ plaasaanval.